贈白湛囦
作者：衛宗武
朝代：宋

paragraphs: 老窮蟄一室，獨與聖賢對。
禰刺倏在前，喜有佳士至。
此客可曾有，良覿今乃遂。
夫豈燥濕同，未易折柬致。
鄉鄰道不謀，咫尺楚越異。
張范志苟合，千里盟弗背。
蟠木何假容，猗蘭蓋仝味。
吟詠浩篇章，口誦卷壓几。
湛然珠在淵，晨夜光明媚。
譜接唐人傳，句與唐人儷。
滿貯風月襟，迥絕煙火氣。
筆下戲羣鴻，尤跨虞薛輩。
樂哉得新交，風期從此契。
張鼓於越門，聊爲歲月記。